Document ID: /roh_data/filtered/fineweb-2-filterrobots_roh.jsonl.gz/24657

Il siemi d'ina convivenza tranter indigens ed esters è vegl. Il process da nossa civilisaziun san ins descriver sco sfida permanenta d'integrar tut quai che vegn e penetrescha sur ils cunfins viaden en territoris gia occupads. L'emprim pass da l'integraziun è l'abilitad d'eleger la perspectiva dal ester per giuditgar il agen. Respectar l'auter, tadlar l'auter, chapir l'auter e forsa schizunt admirar l'auter, quai èn pass necessaris en in process d'avischinaziun. Iso Camartin palaisa da l'integraziun ord vista filosofica ed istoric-culturala.